MA PRAT NA LAM
童年的故事
时间:2014-06-30 00:00:00 来源:德宏团结报
Ka ai:Zo Sen Sin
Mungdan daido poi hkring sa ten hta, nye gasha e woi nna buga de wa yang, Ma go shakum ko noi nga ai ari uro hpe madi nna, gaji dun hpe hpa galo ai shaloi lang ai bo re nga san u ai shaloi, Wa go uro shayu la nna azin ayang nga nna tsun dan nga ai majo, ngai mung ma prat na shingran ni hpe bai mu to nga sai.........
Utsa di mano
Gaji ai ten hta hpun lung, shakum man, nchyun gata hkan na utsa di tam mano re mu go tsun pyi ndang tsun hkra galo lai wa kau yu sai, daini myit dum dat yang, ma prat gasup ai ngu go myi she mano lai wa sai. Anhte nta go kagam galup nna hpunpyen nyep ai ntsa nta re majo, nta nchyun gata hkan utsa ni tsip grai wa tsip kap nga ai, nlum ta shang wa ai hte“Chyi chyi chya chya”nga in garu jong nga nga re.
Shaloi, ngai go mano manang ni hpe so la nna, salat hte grit rai, kyik kyak she shara ai kawa lakang hpe nchyun ko jom garot htan ton nna, nkau go lakang jum, nkau go utsa di wa lung mano no rai ga ai. Utsip shara ra hta go ka ka kok kok re utsa di rong nga ai, bai shara ra na utsip hta go, mun pyi ntu ai, ahkyeng nya nya re utsa gasha ni, myi di ton nna n-gup mahka let, du go ashon rai nga ma ai. Udi hpe go atsom sha labu ko masop gun nna, u gasha ni hpe mung utsip hte hpon di ga de la yu wa kau kau rai ga ai. Nta makau hpun ndung hkan wa pyen dung nga ai utsa ganu ni mu yang, anhte hpe sa achye sat kau na daram pot mayu na masai.
Mano sho la lu ai udi hpe go shaugon ko bang nna, jom shadu sha kau kau rai ga ai. Lahta nta na Ba Mai ngai hpe udi gatsing mung no mai bo lu ai nga nna tsun dan ai majo, galang mi na ngai, utsa di bai lu mano sho la ai shaloi, udi ga-tsing bo lu chyam dat yu yang, ashum nga in nsing hkrai wa wa nga nna, galangta ge e madon bang wa sani ai, dai hpang ko nna, udi gatsing hpe nwam lu mat ni ai.
Utsa gasha ni hpe go shingtai shingbra rim jo nna, rem ton da ai raitim, gade nna yang yong yong si mat mat rai nga ai. Daini myit dat yang go utsa gasha daini matsan mayan she rai sai, shanhte mung anhte hte maren, ganu gawa e lahku lanu ra nga ai. Galang lang grau nna mano manang ni hpe so ginron la nhton, maling gata hkan na utsip hkrai woi lung mano hkom hkom rai nngai, shingrai, nam na udi gade mano sho la, uhkai hkalung gade rem sat kau sai pyi nchye sai, gaba ai ni ngai u hkalung hkrai shala ai mu nna, Dui go Wa hpe ya daini nta shakum ko no noi nga ai ri uro dai hkri ya shangun nna mung, ngai hpe nam u rem chyai lai wa shangun sai. Jong gaji sa ai hpang, sara ni u myin sumhpa hpe mung tsora lanu chye ra ai, nga nna tsun sharin ai ko nna she, gasup lai dai hpe lai kau ni ai.
Hka don rim
Shaning shanang na yi-nam shing nrai, mangai tom wa de tsingdu sawup gata hkan hkadon krik ai nsen ni go grau nna garu gachyi nga ai. Hkadon rim shagu, anhte go manang ni a sun gumhpan hku gumtsun shang wa nna, ju maling hte nampan sawup gata hkan na ga shingbut hkrai hkan azi yu hkon ga ai. Jan ja nna ga salu she mong ai ten hta raitim, nam sawup hkan achyang hkat hkat re shingma sha shakra ton nna, hkadon tam htingko hkom hkom rai ga ai. Nsen grau nna krik ngoi ai shara hta go hkadon la makoi rong nga ai, ndai shaloi, hkadon krik ai shara de lanyat hkrat wa nna, makau na tsip ni hpe gaungui sha gayen kau nhtom, hkadon hku de ta yat sha mano shang wa nna, hkadon masop hkrup ai hte chyit di rim la jang rai sai. Hkadon rim ai shaloi, n-gun nau nmai shaja shalai kau ai, aja wa manat rim dat jang, hkadon hpe rim jahten kau nna nmai gasup mat nga ai.
Lu rim la ai hkadon hpe go, shong nna hkyem gun ton ai wanhkrat kok ko bang da da rai ga ai. Shingrai, wanhkrat kok mung hkadon a htong bai byin wa sai, raitim, wanhkrat kok langai ko hkadon langai sha rim bang bang rai ga ai, lahkong rim bang yang nshang ai hta n-ga, madung go anhte rai nlu gasup yang, shanhte shada ga-lo nna gawa si hkat mat na hpe tsang nga ai. Nta du wa ai hte go, wanhkrat gata de shat hkyep kaji mi anyit bang ya, hka mung gahti bang ya di nna rong ton sai, wanhkrat gata na hkadon shat sha nsha hte pot npot go anhte dang gon sai nrai nga ai. Hkadon a nsam myu lahkong nga nga ai, nsam loi hkye re go, hkrang mung ram do sha gaba nna, nau nkam galo ai, bai nna, nsam myin mang ai zon re hkadon a singkong go chyang gabrim nga sai. Hkrang apum asau rai gaba ai hkadon go lai kyang grai nhkru masa ai majo, shada chyu htim gawa achyip hkat hkat rai u ai. Shingrai, anhte ma ni go ndai zon re hkadon lu rim la jang, grau nna gabu olo si si rai ga ai.
Rem da ai hkadon ni hpe ga-lo gasat hkat shangun na shara go, gaji gaba nlata ra ai yam langai lu jang rai sai. Gadai mung gadai rem ton ai hkadon hpe yam gata de jahkrat bang dat, yam gata ko gajong gaja rai rong nga ai hkadon yan go, gadai mung gadai a ning nyang galang yu, singkong apu yu, magyi shapyan, lago mata rai chye ma ai. Ndai shaloi, u mun hkinlang langai hta la nna, gadai mung gadai a hkadon a bo hpe dinghkran shala dat jang, hkadon ni go ningnyang galang nna, ningmai sharot wa, wuji nyin wa ai hte go htim gasat hkat bang wa sai: Htim, gumjot, gamu gumchyup hkat, gawa ashin hkat ai gade nna yang, gadai sum hkam, gadai ong badang lu ai hpe yu shapro sai. Sum ai hkadon go yam shinggan de hprong pru mat wa ai hte, shi madu ma ni hkap rim magra la nna, hkadon hpe matsa ai hta lain-ga, gabye apak sat kau ai hkrum sai. Bai ong badang lu ai wa go, hpang lago lahkong sha shachyen malang ton rai, singkong ni shamot chyai let, shakong shaong nga in krik nga ai.
Hkadon rim ladat kung let wa magang, wanhkrat kok nlo lang wa nna, shawoi agatsi zim nga ai nhku gata hkan e mung, hkadon krik ai nsen ni lani hte lani lo jat wa nga ai.
Chyahkan hkui
Buga na shagong bum ni go matut manoi rai nna, maron lapran hta mung hkashi ni nong e lui gasho nga ai. Anhte gahtong makau na hkaro langai mi hta chyahkan grai rong kam la nna, yong go shi hpe chyahkan hkaro ngu nna shamying da ma ai. Gaji ai ten hta, chyahkan hkaro ko mano manang ni hte nong e chyahkan chyu sa hkui chyai chyai rai ga ai. Lung pye galap ai go galap, lungpu gata hkan chyahkan hku asoi ai go asoi, hkakau hkan lahpra gun ai go gun, nlung hta la nna adep ai go adep rai hkrai kyin jong jong re nga yang, chyahkan e ta matep jahpye ya ai mung gade lang, madu hkrai nlung hte lago adep la ai mung hti ndang hkra hkrup sha lai wa tim, gui a shingna malap rai, chyahkan hkaro ko chyu sa chyai chyai rai ga ai.
Lani mi hta, anhte chyahkan hkaro ko chyahkan bai sa hkui chyai yang, lungpye gata ko shat hkawan daram gaba ai hku langai mu dat nna, ngai go:“Ngai shong mu ai hku re, chyahkan mung ngai a !”ngu let, hku makau ko tsap gapat kau nna, hku de ta mano bang dat yang, ama-nyen nya nya nga ai rai mi gata de galo htingnut bang mat wa ai zon nga ai rai masop hkrup nna, masin sha galo shaja la hkra di, gang sho dat yang lapu re chye nna, galang ta gabai ari kau da nna, hkarang kong de hprong mat wa ni ai. Ngai pyi hkrit gari to nga yang, manang ni go jit she tat hkra hkra ngai hpe mani nga masai, yong go, madu hkrai long mayu ai ni go madat sha mu ! nga nna jahpoi to nga masai. Dai hpang ko nna, ngai go chyahkan hkui tim, manang ni a hpang ko sha hkan nang gui mat ni ai.
Hkui la lu ai chyahkan hpe ju sha, shadu sha chyai rai lai ai ko nna , lo malong hpe go rem chyai ga ai.
Gale ai : Bok Tong
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hant zho_Hans lus_Latn kac_Latn ita_Latn kac_Latn kac_Latn kac_Latn kac_Latn gla_Latn kac_Latn kac_Latn kac_Latn kac_Latn dik_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn